ⅩⅤ
Yéesu enuun pánipani ya eti wiiñ ya
Ⅰ Yéesu nene asok pinapana pa pakateyoo: “Inci yem enuun pánipani ya eti wiiñ ya, Paapaa atoom ayem amankoola punuun pa piti wiiñ ya. Ⅱ Kaanaay óo kaanaay keeyem ti inci apan kupukut, afaafiit ko. Pale kaanaay óo kaanaay keepuke, afaapentekal ko* kati kícepenii ancuk kupukaa pihaŋ toko. Ⅲ Iyyema aluu, nipayeepa kaakuulan kamma hilim eeha inci insoke ha aluu. Ⅳ Nitowo ti inci samat nii fa inci intowiye fa ti aluu.† Kaanaay lamma etenko kiyinaat hitaaku papukal niŋ kutowiit ti enuun ya. Fo lompo incuke ti aluu, niŋ nitowiit ti inci, eloŋ ya etaaluu etetaak papukal empa éfipusuum Pútuun pa. Ⅴ Inci yem enuun ya eti wiiñ ya, aluu niyem unaay wa, niŋ an atowiyaa ti inci te inci intowo teyoo, oom an, eloŋ ya eteyoo efeetaak papukal peemeeŋe péesuume Pútuun pa, kaatuko niyinaat íhinu waah niŋ inci neetaat taaluu. Ⅵ An óo an eetowiit ti inci afaawantee tíkitaaŋ samat nii kaanaay keefiitee. Unaay ewwe efuusuucan niŋ fúlaa toko nuuyesee nuuwantee ti seemak upusowanee. Ⅶ Niŋ nitowiyaa ti inci te kilim ka kutoom nkutowo taaluu, waah óo waah ewwa ínnilafiye, niluum, efinitaak wo. Ⅷ Paapaa atoom fiye naakaakaayee kámakiyan: eloŋ ya etaaluu etaak papukal peemeeŋe inniyeno pinapana pa pakatoom.‡ Ⅸ Samat nii fa Paapaa ya náalafiyaam fa, fo lompo inci íllafiye aluu. Nitowo ti pálafi pa putoom. Ⅹ Niŋ nítuulaa kilim ka kutoom keesiiŋanee ka efinitowo ti pálafi pa putoom, samat nii fa inci íntuule fa kilim ka kiti Paapaa atoom intowo ti pálafi pa piteyoo.
Ⅺ “Inci sokaasok aluu eehuu, ancuk pásuuma empa inci intaake pa ti inci, aluu lompo innitaak po taaluu, pásuuma pa pitaaluu mpiyeno pásuuma pántoon. Ⅻ Ehe hilim ha hitoom: nílafooli samat nii fa inci íllafiye fa aluu. ⅩⅢ An ayinaat pálafi an pihaŋ eewufane eloŋoo kamma pákawiyoo. ⅩⅣ Niŋ níhinaa eeha inci insoke ha aluu, aluu pákawiyam. ⅩⅤ Etinene yonkal aluu píhina pa pakatoom, kaatuko áhina ámeyiyantoo eeha áhampaatiin a ateyoo náhin. Inci yonkalaayonkal aluu pákawiyam, kaatuko eeha púlooŋ inci ínsiye ha ti Paapaa atoom sokaasok ho aluu. ⅩⅥ Aluu tom nimamalaam, inci mamale aluu uwwufan aluu pitiyo kati nikaay, eloŋ ya etaaluu neetaak papukal, papukal empuu mputowo fo cancowiyaaw, ancuk waah óo waah ewwa inniluume Paapaa ya ti caacawam, afaawun wo aluu. ⅩⅦ Ehe hilim ha hitoom: nílafooli.
ⅩⅧ “Niŋ pakati púlunta pa kanataa aluu, nímeyi nii inci nkátikine kanat. ⅩⅨ Niŋ aluu pakati púlunta pa, pakati púlunta pa anti kálafi aluu kamma inniyem pakoonool paka. Pale aluu pakati púlunta pa tom, inci mamale aluu ínkatinool aluu niŋ púlunta pa, ekina ewune pakati púlunta pa nkanat aluu. ⅩⅩ Nínawuno hilim eeha inci insoke ha aluu, hisok: 'Amiikan ahaŋut áhampaatiin a ateyoo.' Niŋ kakallanaam efikakallan aluu lompo, niŋ kátuulaa kilim ka kutoom éfikatuul lompo kilim ka kitaaluu. ⅩⅪ Pale eehuu púlooŋ éfikahin ho aluu kamma inci, kaatuko kámiit éepoñiyaam ya. ⅩⅫ Niŋ inci kéyyoot hínum, niŋ inci túunanutii hínum lompo hilim ha, anti kámuuyenaati. Pale fiye etikataak la éfikatii kati kafak ti umuuyen wa uteyii. ⅩⅩⅢ An óo an eenataam, anataanat lompo Paapaa atoom. ⅩⅩⅣ Niŋ inci hínut hínum weecukantee ewwa an ataapala áhin, anti kámuuyenaati. Pale fiye, kacukaacuk apan nkanatam niŋ Paapaa atoom. ⅩⅩⅤ Pale heekiicee ha ti hilim ha hiteyii heesiiŋanee ha hitaakiyaa, hisok: 'Kanataam-nat pale kataakut la éfikatii kati kanatam.'✡
ⅩⅩⅥ “Inci fápoñii aluu Ayankanana ya éefulii ya pati Paapaa ya, Kunuu enka nkíyisan ka pakan paka pánipani ya. Niŋ kíkeyyoo, kikina efikiyeno eetantake ya atoom. ⅩⅩⅦ Aluu lompo efiniyeno keetantake ka pakatoom, kaatuko niyenaayeno niŋ inci kápiliŋ ti púcook.
* ⅩⅤ:Ⅱ Niŋ ekina tom “afaakuulan ko”. † ⅩⅤ:Ⅳ Niŋ ekina tom: “Inniyeniyaa ti inci, inci lompo fayeno ti aluu.” ‡ ⅩⅤ:Ⅷ Niŋ ekina tom: “Niŋ eloŋ ya etaaluu etaakaa papukal peemeeŋe, Paapaa atoom áfaamakiyanee; fiyuu efiniyeno pinapana pa pakatoom.” ✡ ⅩⅤ:ⅩⅩⅤ Kícimu 35:19; 69:5